સામાન્ય રીતે આપણે એવું જોતા આવ્યા છીએ કે રામાયણ, શ્રીમદ્ ભાગવત કથા, દેવી ભાગવત કે શિવ પુરાણની આઠ કે નવ દિવસની કથાઓ બેસતી હોય છે. સામાજિક કે ધાર્મિક સંસ્થાઓ અને વ્યક્તિગત રીતે પણ યજમાન આવી કથાઓ કરાવતા હોય છે. હવે તો ગૌ કથા પણ થઈ રહી છે, પણ કોઈએ મહાભારતની કથા બેસાડી છે તેવું સાંભળવા કે જોવા મળતું ન હતંુ. તેની પાછળ મહાભારત વિશેની કેટલીક ખોટી માન્યતા લોકોના મનમાં ઘર કરી ગઈ છે તે કારણભૂત છે. મહાભારત ઘરમાં રખાય નહીં..તે વંચાય નહીં.. તેમાં તો પરિવારના સભ્યો વચ્ચે જ યુદ્ધ છેડાય તેવાં પ્રકરણો અને પાઠો છે, મહાભારતમાં તો માત્ર યુદ્ધ નીતિ જ છે… આવી અનેક માન્યતાઓને કારણે સામાન્ય લોકો મહાભારત ગ્રંથથી દૂર થતા ગયા. આવી સમજ આજકાલની નહીં, પણ સદીઓથી ચાલતી આવી છે. એટલે ભાગ્યે જ કોઈના ઘરમાં મહાભારત ગ્રંથ જોવા મળે છે.